text: नई दिल्ली: केंद्र सरकार ने राज्य सरकारों को आंतरिक सुरक्षा मुद्दों पर चीन, ईरान और अफगानिस्तान जैसे ‘चिंता वाले कुछ देशों’ की एजेंसियों से सीधे तौर पर संपर्क रखने पर आगाह किया है। केंद्रीय गृह मंत्रालय ने राज्यों को भेजे गए अपने एक पत्र में कहा है कि राष्ट्रीय सुरक्षा के हित में इस तरह का कोई भी संवाद उसके मार्फत ही होना चाहिए। सभी मुख्य सचिवों को हाल में भेजे गए पत्र के मुताबिक गृह मंत्रालय ने कहा है कि राज्य पुलिस बलों को मंत्रालय से पूर्व सलाह-मश्विरा के बगैर चिंता के विषय वाले देशों के संस्थानों या एजेंसियों के ऐसे आग्रहों पर ‘विचार करने या उसे आगे बढ़ाने’ के निर्देश नहीं दिए जाने चाहिए।